                                                                         До проф. д-р Севдалина Турманова

Председател на ОС – Бургас

Уважаема госпожо Председател,

Изпращам Ви проект на Наредба за организиране и провеждане на обществени обсъждания от община Бургас, за публикуване в интернет – страницата на Общински съвет – Бургас, съгласно изискванията на чл.64 ал.2 от Правилника за организацията и дейността на Общинския съвет, неговите комисии и взаимодействието му с общинската администрация на община Бургас. 
Предлагам срокът за обществена консултация да е в рамките на 14 дни, тъй като проектът веднъж вече престоя там 30 дни, а и за да може наредбата да влезе в сила от самото начало на следващата календарна година, ако бъде приета от Общинския съвет. Предложението съдържа подробни мотиви и конкретен проект за решение. 

Приложение:

1. Проект за решение. 

2. Мотиви.

                                                         С уважение:

24.11.2021 г.                                                                         Георги Дракалиев

МОТИВИ

към проект на Наредба за организиране и провеждане на обществени обсъждания от община Бургас 
          Проектът на Наредба за организиране и провеждане на обществени обсъждания от община Бургас, бе публикуван на интернет страницата на Общински съвет –Бургас на 11 октомври 2021 г., където престоя 30 дни, съгласно изискванията за провеждане на обществени консултации по реда на ЗНА. В този срок постъпиха няколко становища и предложения за допълнения или промени в него, които ще бъдат описани в справка, при внасяне на проекта за разглеждане от Общинския съвет. По-голямата част от тях са възприети и включени в проекта, като той претърпя съществена редакция, до голяма степен наложена поради това, че някои от разделите му вече са уредени в закони или с общинска наредба. От него отпаднаха обществените обсъждания, които се провеждат: 

1. При изработване на нормативни актове, тъй като това е уредено в чл.26 от ЗНА;

2. По реда на чл.127 ал.1 от ЗУТ, тъй като този въпрос е уреден там;

3. При приемане на бюджета и неговото отчитане, които са регламентирани в Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Бургас.
         Допълнително в проекта е детайлизирана самата процедура по провеждане на обществено обсъждане, както и са прецизирани условията и принципите за неговото осъществяване.

         Коригираният проект на Наредба за организиране и провеждане на обществени обсъждания от община Бургас отново ще бъде подложен на обществена консултация по реда на чл.26 от ЗНА, но тъй като това изискване  веднъж вече бе изпълнено, а и за да може наредбата да влезе в сила от началото на следващата календарна година, ако бъде приета от Общинския съвет, се предлага да бъде публикувана на интернет страницата на Общинския съвет за срок от 14 дни.

Причини, които налагат приемане на предложения проект:
С предложения проект се уреждат условията и реда за организиране и провеждане на обществени обсъждания при приемане на планове, стратегии, програми на Община Бургас, при случаи, когато това се изисква по закон, общинска наредба или правилник, а също и по въпроси от съществено значение за местната общественост. Проекто-наредбата е опит за създаване на подробни правила за провеждане на обществени обсъждани, като с приемането й, Общински съвет – Бургас, съобразно нормативните актове от по-висока степен, би могъл да уреди неуредени от тях обществени отношения с местно значение. С оглед на реалното включване на гражданите и организациите в процеса на вземане на решения, се предлага този проект, с който да се регламентира принципите, условията и реда за организиране и провеждане на обществени обсъждания, поради това че към момента няма стандартен такъв. Този нормативен акт цели уреждане на процедурите и общия регламент, по който общината взаимодейства с гражданите и техните организации по различни теми, въпроси и проблеми от местно значение. По този начин се създава ясен механизъм, който да улесни местната администрация при обмяна на мнения с гражданите и институциите по важни за тях въпроси, както и възможност обществеността да е наясно, че може да участва във вземането на решения, които я засягат. Това ще позволи получаването на обратна връзка от органите на местно самоуправление и ще изгради минимални стандарти, които да бъдат спазвани при провеждане на обществени обсъждания, с изключение на обществените отношения, регламентирани в закон или за които има приети отделни общински наредби.
 Цели, които си поставя проекта:

Създаване на стандарти, които да бъдат спазвани при провеждане на обществени обсъждания от община Бургас, като форма на осигуряване на отворен и ясен за гражданите процес на вземане на решения от местната власт, за постигане на устойчиви и обществено признати решения и политики на местно ниво.

Средства, необходими за прилагане на проекта:

Материалните средства и ресурси, в това число и финансови по прилагане на уредения с наредбата регламент и правила се поемат изцяло от общинската администрация от собствен бюджет и включват разходи по подготовка и провеждане на обществени обсъждания.

Очаквани резултати от прилагане на проекта:

· По-добро информиране на гражданите и техните организации;

· По-ефективно участие на заинтересованите страни в процеса на вземане на решения на местно ниво;

· Повече прозрачност и предвидимост на процеса на участие;

Заинтересовани страни:

- Органите на местната власт;

- Гражданите и техните организации.

Aнализа за съответствие с правото на ЕС:

Предложеният проект е в пълно съответствие с принципите на прозрачност и предвидимост. Участието на гражданите и техните организации при вземане на решения от местно значение се подкрепя от законодателството на Европейския съюз. Проектът не противоречи на принципи и цели на актове от по-горна степен.

